b'\n_START_ARTICLE_\nGutenbergo projektas\n_START_PARAGRAPH_\nGutenbergo projektas (Project Gutenberg) \xe2\x80\x93 internetin\xc4\x97 nemokama biblioteka. Projekto pradininkas \xe2\x80\x93 Michael Hart._NEWLINE_Projektas \xc4\xafkurtas 1971 metais ir pavadintas 15-to am\xc5\xbeiaus vokie\xc4\x8di\xc5\xb3 spaustuvininko Johano Gutenbergo garbei._NEWLINE_2018 met\xc5\xb3 rugs\xc4\x97jo m\xc4\x97n. duomenimis, bibliotekoje yra vir\xc5\xa1 57000 knyg\xc5\xb3 elektroniniu formatu. Naudojami tekstai i\xc5\xa1 vie\xc5\xa1os nuosavyb\xc4\x97s (angl. public domain) knyg\xc5\xb3, kurioms baig\xc4\x97si autorini\xc5\xb3 teisi\xc5\xb3 galiojimas arba kurios niekad nebuvo autorin\xc4\x97s teis\xc4\x97s objektas. Bibliotekoje yra ir autorini\xc5\xb3 tekst\xc5\xb3, paskelbt\xc5\xb3 su autori\xc5\xb3 sutikimais._NEWLINE_2019 metais, d\xc4\x97l 20-\xc4\x8dia met\xc5\xb3 prat\xc4\x99sto autorini\xc5\xb3 teisi\xc5\xb3 galiojimo pabaigos, vie\xc5\xa1ojon nuosavyb\xc4\x97n pereis 1923 metais paskelbti k\xc5\xabriniai, tarp kuri\xc5\xb3 tokie gars\xc5\xabs, kaip Felikso Zalteno \xe2\x80\x9eBembis\xe2\x80\x9c, ar Chalilio D\xc5\xbeibrano \xe2\x80\x9ePrana\xc5\xa1as\xe2\x80\x9c._NEWLINE_Kur \xc4\xafmanoma, Gutenbergo projekto leidiniai yra pateikiami kaip neformatuotas (ASCII) tekstas. Kelet\xc4\x85 met\xc5\xb3 diskutuojama apie XML naudojim\xc4\x85. Sunkiai redaguojami leidiniai (nors ir nepageidaujami) yra PDF formato, arba kitokio, jeigu yra redagavimo savanori\xc5\xb3._NEWLINE_Daugiausia projekto leidini\xc5\xb3 yra angl\xc5\xb3 k., daug vokie\xc4\x8di\xc5\xb3, pranc\xc5\xabz\xc5\xb3, ital\xc5\xb3, ispan\xc5\xb3, oland\xc5\xb3, suomi\xc5\xb3 ir kin\xc5\xb3 kalbomis._NEWLINE_Visi Gutenbergo projekto tekstai gali b\xc5\xabti gauti ir platinami nemokamai, jei tik nenaudojamas prekinis \xc5\xbeenklas.'